Hlina, Alojz, poslanec NR SR (2015-02-11):
Vážená pani predsedajúca, vážení kolegovia, kolegyne, kolegovia, o mýte tu už dneska reč bola, ale táto lúpež storočia, verím, že teda budeme, aspoň sem-tam ju oprášime, keď napadá prach. Lebo je to úplne... Jedno treba uznať, že má noblesu tá lúpež. Viete, jedno je také, že vás okradnú v električke, hej, ale druhá vec je, že má to takú noblesu, že to tak dobre vyzerá. A toto má noblesu, to zase treba uznať. Dostať sa k privatizácii cestnej siete tak kulantne, tak krásne, ako to bolo realizované, má to svoje čaro, peniažky sú z toho enormné. Vyzerá, že o dodatočnom dodanení nebude reč. Peňazí je málo. Minule sme to tu riešili. Palivové karty overujeme. Až sa to človeku nechce hovoriť. Možno niekoho sa dotknem. Možno niekto kalkuluje s tým, že v tejto krajine to tu môžete proste takto predložiť. Sú proste krajiny, kde to môžete takto predložiť, lebo tu ľudí zaujíma, čo bude v Búrlivom víne. A všetko ostatné je nepodstatné. Žiaľ, asi niečo na tom pravdy bude. Nedá sa mi s tým zmieriť. Oceňujem každého, kto s tým bojuje – či menej, alebo viac – a hovorí, že nie, nie, nie je to pravda. Nechcem to požehnávať, nechcem sa tváriť, že to nevidím. Je to proste tak. Zlodej je zlodej, lúpež je lúpež, či je v kravate, alebo máte vyťahanú mikinu. Proste toto bola jedna veľká lúpež. Poďme aspoň zmierniť dôsledky. Ten návrh o čom hovorí? Hovorí o tom, že sadzba mýta na školský autobus by mala byť menšia, resp. nemala byť. To proste by malo byť vyňaté. Prečo? Ja si pamätám, vy si možno tiež pamätáte, ako sme sa tešili, keď sme išli do Bojníc, keď sme šli proste na výlet. A dneska, by ste neverili, dneska je problém vyzbierať od rodičov peniaze na výlet, lebo neplatíte len šoféra, neplatíte len autobus, ale musíte chlapcom z J&T poslať, tu som to niekde vypočítaval, za trasu Košice – Bratislava to je možno niekde na úrovni 150 eur. Minule, keď som to predkladal, som to vypočítaval, 100 eur. Čiže ešte chlapcom z J&T treba poslať stovku, aby tie detičky proste sa šli previesť. Ja si myslím, že to nie je správne. Asi z toho masová téma nebude. Prečo? Poďme hľadať. Alebo dobre, ja tu vypichnem, v čom sme iní a v čom sme takí divní a prečo sa možno niekto s nami hrá tak škaredo. V Čechách, by ste neverili, majú sadzbu za autobusy, za akékoľvek autobusy, polovičné. Viete, že oni proste pristúpili k tomu o niečo citlivejšie, proste niektoré skutočnosti zohľadnili. My sme šli natvrdo a napevno. Žiadna zľava, žiadne, nič, žiaden, proste chlapcom z J&T treba, tak im treba. Proste keď potrebujú peniaze nepozerajú napravo, naľavo. A ja navrhujem biednu, úbohú zmenu, že keď sa detičky vo Vitanovej alebo detičky, ja neviem kde, vo Vranove, v malinkej dedinke rozhodnú, že sa poskladajú na výlet do Bojníc, tak nebudú musieť kalkulovať ešte s tým, že treba poslať sto eur za mýto. Ja neviem, či to kvôli... Keby to možno, na druhej strane, ten náš v tomto prípade protivník mal aspoň trošku tej noblesy, o ktorej som hovoril, alebo by mu zostala, tak dobre povie, okej, tak pustia smerákov. Z toho im, pustite. To už, hej, by ste dostali inštruktáž, Dušan, že môžete zahlasovať, blahosklonne by povedali, môžete, to im pustite, z toho sa nestrieľa. Máme dosť. Ale oni nepovedia, že majú dosť. Im nikdy nebude dosť. Nikdy. Proste nastavenia, ako začína to dobiehať, dobehli to trošku tými palivovými kartami. Ešte bude o tom reč, lebo treba o tom hovoriť. To je jediné, čo môžeme, kým to nezakážu, treba o tom hovoriť, že čo sa vlastne stalo. No, skončím. Tento návrh hovorí o tom, že ak by išiel niekde školský autobus a viezol deti na nejaký výlet, tak by neplatil mýto. Ja si myslím, pani Laššáková, že to by sa prípadne dalo, ale vy tu moc nemáte. Ja viem. Musíte čakať, kým zavolajú z J&T. A tí nezavolajú. (Reakcia z pléna.) Ďakujem.